Gettomasa

Aleksi Matias Lehikoinen (s. 22. marraskuuta 1993 Montreal, Kanada), taiteilijanimeltään Gettomasa, on suomalainen Emma-palkittu rap-artisti ja rapin suomenmestari vuodelta 2012. Gettomasa on julkaissut viisi studioalbumia: Vellamo LP (2014), Chosen One (2016), Diplomaatti (2019), Kalamies (2020) ja Vastustamaton (2022).

 Elämä ja ura 

Aleksi Matias Lehikoinen syntyi suomalaisille vanhemmille vuonna 1993 Kanadan Montrealissa. Perhe palasi Suomeen, ja Lehikoinen vietti suurimman osan lapsuudestaan Jyväskylän Kortepohjassa. Lehikoinen kiinnostui rapistä kuusivuotiaana vanhemman serkkunsa vanavedessä. Hän alkoi itse tehdä musiikkia 17-vuotiaana ja vuonna 2012 hän voitti freestylerapin Suomen mestaruuden. Vuonna 2014 hän julkaisi tuottaja Ruubenin kanssa KPC Recordsin kautta ensimmäisen albuminsa Vellamo LP:n.

Lehikoinen opiskeli Sepän lukiossa, mutta keskeytti sen ja vaihtoi opiskelemaan painoviestintää Jyväskylän ammattiopistoon. Hän valmistui vuonna 2015.

Vuonna 2014 Lehikoinen teki levytyssopimuksen PME Recordsin kanssa. Yhtiön kautta julkaistiin Lehikoisen ensimmäinen sooloalbumi Chosen One vuonna 2016. Ruuben tuotti suurimman osan albumin kappaleista. Vuonna 2017 Lehikoinen julkaisi EP-levyn 17 EP. Toukokuussa 2019 ilmestyi Lehikoisen toinen sooloalbumi Diplomaatti. Albumin kappaleella ”Silmät” hän nousi Suomen Spotify-listan ensimmäiselle sijalle, ja albumille myönnettiin Emma-palkinto vuoden rap / R&B -albumina. Syyskuussa 2020 julkaistiin Lehikoisen neljäs studioalbumi Kalamies.

Marraskuussa 2020 Lehikoinen julkaisi singlen ”Veli mä vannon”, jossa hän parjasi rap-artisti Lukas Leonia. Kappale juontaa juurensa Lukas Leonin ja MC Kajon huhtikuussa julkaisemaan rap battle -videoon, jossa Lukas Leon haastoi Lehikoisen osallistumaan Lukas Leon Vs. -sarjaan. Joulukuussa Lukas Leon julkaisi YouTube-kanavallaan Lehikoiselle osoitetun dissauskappaleen ”Gekkomasa”. Päivä ”Gekkomasan” julkaisun jälkeen Lehikoinen vastasi Lukas Leonille julkaisemalla oman dissauskappaleensa ”Istu”. Seuraavana päivänä Lehikoinen ilmoitti kiistan olevan hänen osaltaan ohi ja toivotti Lukas Leonille hyvää jatkoa. Päivää myöhemmin myös Lukas Leon ilmoitti kiistan päättyneen.

Vuoden 2022 marras-joulukuun aikana Lehikoinen on mukana viiden keikan mittaisella KPC Tour -kiertueella, jossa esiintyy KPC-kollektiivin artisteja.

Lokakuun 2022 loppupuolella ilmoitettiin, että Lehikoinen julkaisee uuden albuminsa Vastustamaton 4. marraskuuta 2022. Albumi palkittiin seuraavan vuoden Emma-gaalassa vuoden albumina, vuoden rap/r&b:nä ja vuoden myydyimpänä albumina.

Vuonna 2023 Lehikoinen julkaisi singlet ”Meit ei oo” ja ”Jälkeekään”, jotka molemmat sijoittuivat Suomen virallisella listalla korkeimmillaan 1. sijalle. Seuraavana vuonna hän julkaisi muun muassa singlen ”Hautajaiset”, jossa vierailee Sexmane, sekä yhteis-EP:n rap-artisti Kuben kanssa. Elokuusta 2024 Lehikoinen piti taukoa tammikuuhun 2026, jolloin julkaisi Def Jam Recordingsin kautta ”Aitous ei oo myynnissä” -kappaleen.

 Yksityiselämä 

Lehikoinen on ollut parisuhteessa muun muassa malli Erika Helinin kanssa. He erosivat vuonna 2020.

Lehikoinen tuomittiin törkeästä liikenneturvallisuuden vaarantamisesta keväällä 2022.

 Mediakäyttäytyminen 
Lehikoisen antama haastattelu Keskisuomalaiselle herätti huomiota julkisuudessa marraskuussa 2022. Lehikoinen kieltäytyi kesken puhelinhaastattelun keskustelemasta urastaan. Lehikoinen väitti olevansa riittävän tunnettu artisti, ettei hänen tarvitsisi kertoa perusasioita itsestään ja epäili toimittajan tehneen liian vähän taustatöitä. Keskisuomalainen julkaisi keskustelun sellaisenaan. 

Haastattelu kirvoitti näkemyksiä useissa medioissa. Soundi-lehden päätoimittajan Mikko Meriläisen mukaan Gettomasan käytös heijastelee haastateltavien yleistynyttä halua vaikuttaa jutun sisältöön, mutta ei kuitenkaan täysin ymmärrä julkaisupäätöstä. Helsingin Sanomien toimittaja Arttu Seppänen kirjoitti muutama päivä Keskisuomalaisen julkaisun jälkeen Lehikoisen aiemmasta käytöksestä haastattelutilanteissa; Seppäsen mukaan poikkeukselliset haastattelutilanteet ovat Lehikoiselle tyypillisiä.

Artikkelia on arvosteltu sen taustatöiden puutteellisuudesta, kuten myös Gettomasaa hänen asenteestaan työtään tekevään haastattelijaan. Haastattelua on myös parodioitu eri konteksteissa sen julkaisun jälkeen, muun muassa jääkiekkoseura Tappara käytti haastattelua pohjana mainoksessaan.

 Diskografia 

Pääartikkeli: Gettomasan diskografia

 Studioalbumit 






 EP:t 






 Palkinnot ja ehdokkuudet 
 Vuosi Palkinto Kategoria Työ(t) Tulos 2012 Rapin suomenmestaruus    2020 Emma-palkinto Vuoden miessolisti   Vuoden albumi Diplomaatti  Vuoden biisi ”Muijii stadis”  Vuoden rap/R&B Diplomaatti  Vuoden artisti/yhtye (yleisöäänestys)   2021 Vuoden rap/R&B Kalamies  2023 Vuoden albumi Vastustamaton  Vuoden biisi ”Shamppanjadieetillä” (feat. Van Hegen)  Vuoden rap/R&B Vastustamaton  Vuoden myydyin albumi 

 Lähteet 

Luokka:Suomalaiset hip hop -artistit
Luokka:Jyväskylän musiikki
Luokka:Rap SM:n voittajat
Luokka:Emma-palkinnon saajat
Luokka:Vuonna 1993 syntyneet
Luokka:Elävät henkilöt